EARTH เตรียมรับถ่านหินขาขึ้น มั่นใจรายได้ปีนี้โตระเบิดระเบ้อ!
EARTH เตรียมรับถ่านหินขาขึ้น มั่นใจรายได้ปีนี้โตระเบิดระเบ้อ! - แต่งตัวบริษัทย่อย Guangdong Energt Earth Co., Ltd. เตรียมเทรดตลาดฯ ฮ่องกง หวังระดมทุนขยายธุรกิจในอนาคต 
22 มี.ค. 2560

นายขจรพงศ์ คำดี ประธานกรรมการบริหาร บริษัท เอ็นเนอร์ยี่ เอิร์ธ จำกัด (มหาชน) หรือ EARTH เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า ขณะนี้บริษัทอยู่ระหว่างการเตรียมความพร้อมนำบริษัทย่อย Guangdong Energt Earth Co., Ltd. เข้าจดทะเบียนในตลาดหลักทรัพย์ฮ่องกง เพื่อระดมทุนขยายธุรกิจถ่านหินและรองรับการเติบโตของบริษัทในอนาคต โดยหลังจากที่บริษัทย่อยเข้าจดทะเบียนในตลาดหลักทรัพย์ฮ่องกงแล้วจะส่งผลให้ฐานธุรกิจของ EARTH ใหญ่ขึ้น นอกจากนี้จะทำให้บริษัทสามารถขยายการลงทุนได้มากขึ้น
ทั้งนี้บริษัทย่อย Guangdong Energt Earth Co., Ltd. ซึ่งเป็นบริษัทย่อยที่ EARTH  ถือหุ้นอยู่ 100% ประกอบธุรกิจซื้อขายถ่านหินในประเทศจีน โดยการรวบรวมถ่านหินจากเหมืองขนาดกลาง-เล็ก และส่งถ่านหินทั้งหมดให้กับโรงไฟฟ้ารัฐบาลจีน
โดยบริษัทตั้งเป้ารายได้จากการขายถ่านหินในปี 60 ของ Guangdong Energt Earth Co., Ltd. ไว้ที่ 1.5 หมื่นล้านบาท ซึ่งเพิ่มขึ้นเกือบ 3 เท่าตัว จากปีก่อนที่ 6.43 พันล้านบาท โดยบริษัทมียอดออร์เดอร์ที่เพิ่มขึ้นเรื่อยๆ เพราะได้รับความไว้วางใจจากลูกค้าโรงไฟฟ้าของรัฐบาลจีนให้รวบรวมถ่านให้ ซึ่งบริษัทสามารถส่งมอบถ่านหินได้ตามกำหนดและมีคุณภาพ
ทั้งนี้การที่รัฐบาลจีนได้ทำการปิดเหมืองที่ไม่ได้มาตรฐานลงนั้น ทำให้บริษัทมียอดออเดอร์เพิ่มมากขึ้น เพราะประเทศจีนมีความต้องการถ่านหินจำนวน 4,000 ล้านตันต่อปี จึงทำให้ Supply ในประเทศหดหาย และต้องทดแทนด้วยการนำเข้า จึงส่งผลให้บริษัทมีออเดอร์เพิ่มสูงขึ้น เนื่องจากบริษัทมี Demand อยู่ในมือ จากการที่มีบริษัทย่อยอยู่ที่ประเทศจีน
ส่วนแผนการดำเนินงานในปี 60 นั้น EARTH จะดำเนินธุรกิจถ่านหินครบวงจร โดยตั้งเป้ารายได้ที่ 3 หมื่นล้านบาท หรือเติบโตไม่ต่ำกว่า 60% จากปี 59 ที่ 1.8 หมื่นล้านบาท หลังจากที่แนวโน้มความต้องการของถ่านหินเพิ่มสูงขึ้น ขณะที่ราคาถ่านหินยังคงปรับตัวเพิ่มขึ้นอย่างต่อเนื่อง จึงทำให้บริษัทสามารถเติบโตได้อีกมากในอนาคต